Tájékoztatás

a Budapest III. ker., Kerék utca 12-14. szám alatti bölcsőde felújításával járó vízminőség vizsgálatról, valamint a felújítás II. üteméről

A Kerék Bölcsőde felújítására és férőhelybővítésére vonatkozó kivitelezési munkák része az új csoportszobától különálló, meglévő tejkonyha padló és falburkolatainak cseréje is. A meglévő burkolatok eltávolítása során derült ki, hogy azok alatt nem élő vízvezetékek futnak, melyeket a vállalkozó elbontott és ledugózott.

A tejkonyhában található csaptelepek hideg- és melegvizes, élő vízvezetékei a falon kívül futottak, azonban ezek elzáró szerelvényei olyan leromlottak voltak, hogy folyamatosan eresztették a vizet, áztatva a falazatot és a padlót.

A falon kívül vezetett vezetékek mögé nem tudott burkolni a kivitelező vállalkozó, mivel a burkolatok fizikailag nem fértek el a vezetékek mögött. Erre hivatkozva, valamint a csaptelepeket tápláló vezetékek állapota és nem kellően tömített csatlakozásai miatt a vállalkozó a meglévő vezetékágak bontását, és falba süllyesztett új vezeték kiépítését javasolta.

Mérlegelve a hálózat állapotát, az üzemeltetési és karbantartási tényezőket, a projektet bonyolító Óbuda-Békásmegyer Városfejlesztő Nonprofit Kft. munkatársai a műszaki ellenőrökkel konzultálva arra döntésre jutottak, hogy elfogadják a vállalkozó javaslatát az ágvezetékek átépítésre.

Az új ágvezetékek beépítése, azok meglévő hálózatra történő rákötése lehetőséget teremtett arra, hogy a meglévő és az új hálózat közé beépített elzáró szerelvényekkel leszakaszolhatóvá vált a tejkonyha, egyszerűsítve az üzemeltetést. Egy esetleg a tejkonyhában meghibásodó vezetékág vagy csaptelep meghibásodása esetén nem kell az egész épületben (óvodában és bölcsödében is) elzárni vagy leereszteni a vizet, üzemeltetés szempontjából tehát előnyösebb megoldás.

Az épületben működő óvoda és bölcsőde egy vezetékhálózatról üzemel, így nem lehetséges a leszakaszolásuk, ezért a vezeték hálózat megbontása az óvoda működését is befolyásolja.

Az ANTSZ 2019.11.22-én kelt előzetes szakhatósági állásfoglalása szerint a bölcsőde bővítés használatba vételének feltétele egy akkreditált laboratóriumtól származó, negatív vízvizsgálati jegyzőkönyv bemutatása.

A hálózat megbontása miatt azonban a bölcsőde megrendelte az építési területhez nem tartozó vízhálózat vízminőségi vizsgálatát, így szükségessé vált a bölcsőde nyitása előtt a bakteorológiai, legionella és ólom vizsgálat. A vízmintát 2020.05.26-án veszik le, mely alapján leghamarabb 2020.06.08-án várható eredmény, amely alapján az ANTSZ hozzájárul az intézmények újra nyitásához.

A fentiek alapján várhatóan a 2020.06.08-12. között érkezik meg az engedély, ezért javasolt az intézmények 2020.06.15-ével történő megnyitása.

A projekt 2. részének vonatkozásában forráshiány miatt többlettámogatási kérelem került benyújtásra a Támogató felé. Visszajelzésük alapján június végéig születhet döntés a benyújtott kérelmünket és a kivitelezési munka folytatását illetően. A 2. rész kivitelezési munkálatai az 1. rész befejezését (2020.06.30.) követően, várhatóan július első hetében megkezdődhetnek. A 2. részt érintő organizációs kérdésekről június folyamán egyeztetést szervezünk.

Készítette: Karácsonyi Gábor

Budapest, 2020.05.25.